Diari Oficial de la Generalitat Valenciana


Sumari del DOGV 7876, del 19-09-2016 (2016/7057)

CORRECCIÓ d'errades de la Resolució de 21 de juliol de 2016, de la directora general de Justícia, per la qual es resol la petició d'inscripció de la modificació dels estatuts del Col·legi Oficial d'Advocats de València.
---------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7876

Data del DOGV
:   19-09-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/7057


Data del document
:   06-09-2016

Organisme emissor
:   Conselleria de Justícia, Administració Pública, Reformes Democràtiques i Llibertats Públiques

Tipus de document
:   Correcció d'errades

Correcció d'errades

 Descriptors 

:   * Conselleria de Justícia, Administració Pública, Reformes Democràtiques i Llibertats Públiques

CORRECCIÓ d'errades de la Resolució de 21 de juliol de 2016, de la directora general de Justícia, per la qual es resol la petició d'inscripció de la modificació dels estatuts del Col·legi Oficial d'Advocats de València. [2016/7057]  
Advertit una errada en la publicació de la Resolució de 21 de juliol de 2016, de la directora general de Justícia de la Conselleria de Justícia, Administració Pública, Reformes Democràtiques i Llibertats Públiques, per la qual es resol la petició d'inscripció de la modificació dels estatuts del Col·legi Oficial d'Advocats de València i es disposa la seua publicació en el Diari Oficial de la Comunitat Valenciana, es procedeix a efectuar l'oportuna rectificació.  
  
En el fet quart, on diu:  
  
«Quart  
La modificació estatutària la inscripció de la qual se sol·licita es refereix al canvi de redacció dels articles 6, 7, 14, 15, 40, 54, 56, 65, 66, 72, 77, 80, 81, 83, 84, 88, 89, 90, 92, 99, 102, 103, 117 bis i les disposicions transitòries tercera i quarta, els quals queden redactats del següent tenor literal:  
  
Article 6. Funcions del Col·legi  
Correspon al Col·legi d'Advocats de València, per al compliment dels seus fins, l'exercici de les funcions que, amb caràcter general, s'indiquen en l'Estatut General de l'Advocacia i del Consell Valencià de Col·legis d'Advocats de la Comunitat Valenciana, i en particular els següents:  
a) Exercir la representació que establisquen les lleis per al compliment dels seus fins i, especialment, la representació i defensa de la professió davant de l'Administració, institucions, tribunals, entitats i particulars, amb legitimació per a ser part en els litigis i causes que afecten els drets i interessos professionals i els fins de l'advocacia, exercitar les accions penals, civils, administratives o socials que siguen procedents, així com per a utilitzar el dret de petició d'acord amb la llei.  
  
b) Informar, amb caràcter preceptiu i no vinculant, sobre els projectes de lleis que es presenten a les Corts i sobre normes del Consell en matèria de dret públic i privat i administració de justícia, que es referisquen o afecten el Col·legi i l'exercici de l'advocacia.  
c) Organitzar i gestionar els serveis d'assistència jurídica gratuïta i els altres d'assistència i orientació jurídica que puguen estatutàriament crear-se.  
d) Participar en matèries pròpies de la professió en els òrgans consultius de l'Administració, així com en els organismes interprofessionals.  
e) Assegurar la representació de l'advocacia en els consells socials i patronats universitaris, en els termes establits en les normes que els regulen.  
f) Participar en l'elaboració dels plans d'estudis, informar de les normes d'organització dels centres docents corresponents a la professió, mantindre permanent contacte amb aquests; crear, mantindre i proposar a l'autoritat competent l'homologació d'escoles de pràctica jurídica i altres mitjans per a facilitar l'accés a la vida professional dels nous titulats, i organitzar cursos per a la formació i perfeccionament professional.  
g) Ordenar l'activitat professional de les persones col·legiades, vetlant per la formació, l'ètica i la dignitat professionals i pel respecte degut als drets dels particulars; exercir la facultat disciplinària en l'àmbit professional i col·legial; elaborar els seus estatuts particulars i les modificacions d'aquests, sotmetent-los a l'aprovació de la conselleria competent, amb un informe previ del Consell Valencià de Col·legis d'Advocats; redactar i aprovar el seu propi reglament de règim interior, sense perjuí del seu control de legalitat per la conselleria competent, i la resta d'acords per al desplegament de les seues competències.  
h) Organitzar i promoure activitats i serveis comuns d'interés per a les persones col·legiades, de caràcter professional, formatiu, cultural, assistencial, de previsió i altres d'anàlegs, incloent-hi l'assegurament col·lectiu de la responsabilitat civil professional.  
i) Procurar l'harmonia i col·laboració entre els col·legiats impedint la competència deslleial entre aquests.  
j) Adoptar les mesures conduents a evitar i perseguir l'intrusisme professional.  
k) Intervindre, amb la sol·licitud prèvia, en via de conciliació o arbitratge en les qüestions que, per motius professionals, se susciten entre els col·legiats, o entre aquests i els seus clients.  
I) Exercir funcions d'arbitratge en els assumptes que els siguen sotmesos, així com promoure o participar en institucions d'arbitratge.  
m) Resoldre les discrepàncies que puguen sorgir en relació amb l'actuació professional de les persones col·legiades i la percepció dels seus honoraris, mitjançant laude, al qual prèviament se sotmeten de expressament les parts interessades.  
n) Informar i dictaminar sobre honoraris professionals, així com establir, si és el cas, serveis per al seu cobrament.  
o) Complir i fer complir a les persones col·legiades, quan afecte la professió, les disposicions legals i estatutàries, així com les normes i decisions adoptades pels òrgans col·legials en matèria de la seua competència.  
p) Totes les altres funcions que redunden en benefici dels interessos de la professió, de les persones col·legiades i la resta de fins de l'advocacia.  
q) Participar en els processos i proves que s'establisquen per a l'acreditació de l'aptitud professional a través del reconeixement de la capacitat necessària per a l'exercici professional d'advocat.  
r) Les altres que dispose la legislació estatal o de la Comunitat Valenciana.  
  
Article 7. Obligatorietat de col·legiació  
1. La col·legiació és obligatòria per a l'exercici de l'advocacia en els termes previstos legalment.  
2. La col·legiació en l'ICAV habilita per a exercir l'advocacia en tot el territori nacional.  
  
Article 14. Col·legiació única  
Els/les advocats/ades incorporats a un altre col·legi d'advocats podran exercir en l'àmbit territorial del Col·legi d'Advocats de València, sense que se'ls exigisca per aquest cap habilitació, ni el pagament de contraprestacions econòmiques diferents de les exigibles als seus col·legiats per serveis que no es troben coberts per la quota col·legial.  
Tot advocat incorporat al Col·legi de València podrà prestar els seus serveis professionals lliurement en tot el territori de l'Estat, en la resta dels estats membres de la Unió Europea i en els altres països, d'acord amb la normativa vigent respecte d'això.  
Els/les advocats/ades d'altres països podran exercir en el territori del Col·legi de València, de conformitat amb la normativa vigent a aquest efecte i amb respecte al que estableixen els presents estatuts.  
  
Article 15. Àmbit de competència territorial de l'ICAV  
En les actuacions professionals que es realitzen en l'àmbit territorial de l'ICAV, l'advocat i les societats professionals degudament inscrites que es dediquen a l'exercici de l'advocacia estaran subjectes a les seues normes d'actuació, deontologia i règim disciplinari.  
  
Article 40. Normes per a actuar davant dels tribunals  
1. Són obligacions de l'advocat amb els òrgans jurisdiccional la probitat, lleialtat i veracitat quant al fons de les seues declaracions o manifestacions, i el respecte quant a la forma de la seua intervenció.  
2. Els/les advocats/ades compareixeran davant dels tribunals vestint toga sense distintiu de cap classe, excepte el col·legial, i adequaran la seua indumentària a la dignitat i prestigi de la toga que visten i al respecte a la justícia.  
3. Els/les advocats/ades tindran dret a intervindre davant dels tribunals de qualsevol jurisdicció asseguts dins de l'estrada, al mateix nivell en què es trobe instal·lat el tribunal davant de qui actuen.  
4. L'advocat actuant podrà ser auxiliat o substituït en l'acte de la vista o juí o en qualsevol altra diligència judicial per un company en exercici. Per a la substitució bastarà la declaració de l'advocat substitut, sota la seua responsabilitat.  
5. Els/les advocats/ades que es troben processats o encartats i es defenguen a si mateixos o col·laboren amb el seu defensor usaran toga i ocuparan el lloc establit per als advocats.  
6. Els/les advocats/ades no estaran obligats a esperar més que un temps prudencial sobre l'hora assenyalada pels òrgans judicials per a les actuacions en què vagen a intervindre, transcorregut el qual podran formular la pertinent queixa davant del mateix òrgan i informar del retard a la junta de govern del corresponent col·legi perquè puga adoptar les iniciatives pertinents.  
  
Article 54. Integració en la professió  
1. Els/les advocats/ades que exercisquen en l'àmbit territorial d'aquest col·legi amb el seu títol professional d'origen i que hagen formalitzat la seua inscripció d'acord amb el que disposa el capítol anterior, podran sol·licitar i obtindre la integració en la professió de conformitat amb la legislació vigent.  
2. Per activitat efectiva i regular s'entendrà l'exercici efectiu de l'activitat professional pròpia de l'advocacia, sense una altra interrupció que la que resulte d'esdeveniments de la vida corrent.  
  
Article 56. Resolució del procediment  
1. Transcorreguts tres mesos des de la sol·licitud de col·legiació, la Junta de Govern adoptarà la corresponent resolució motivada en què concedirà o denegarà la sol·licitud. La dita resolució serà susceptible d'un recurs d'alçada conforme es disposa en els presents estatuts. El contingut de la resolució podrà ser:  
a) Desestimatori, si es considera no acreditat un exercici efectiu i regular a Espanya durant almenys tres anys en els termes de l'article 17 del RD 936/2001, o per considerar que concorren motius d'ordre públic relacionats amb procediments disciplinaris, queixes o incidents de qualsevol tipus.  
b) Estimatori de la sol·licitud, cosa que tindrà com a conseqüència la integració de la persona sol·licitant en l'advocacia espanyola, d'acord amb la normativa estatal vigent. Per a fer efectiva la mencionada integració, la persona interessada haurà d'omplir els oportuns tràmits de col·legiació previstos en els presents estatuts.  
Formalitzada la col·legiació, la persona interessada tindrà la condició d'advocat/ada a tots els efectes, i se li aplicaran, sense limitació ni cap especialitat els presents estatuts i les normes reguladores de la professió, i tindrà dret a utilitzar el títol professional d'advocat/ada, i a afegir, si ho desitja, una menció del títol professional de l'origen.  
La resolució podrà acordar alternativament que la persona sol·licitant se sotmeta a una entrevista amb la Comissió d'Admissions nomenada per la Junta de Govern i composta per tres dels seus membres, per considerar que no ha quedat acreditada una activitat efectiva i regular a Espanya, d'una duració mínima de tres anys, però de menor duració en matèries relatives al dret espanyol.  
En aquest supòsit, la mateixa resolució fixarà la data en què la persona sol·licitant ha de sotmetre's a l'entrevista que, en tot cas, haurà de realitzar-se dins del termini de 15 dies comptats a partir de la notificació al sol·licitant de la resolució que acorde l'entrevista amb la Comissió d'Admissions.  
També se li notificarà la identitat dels membres que integren la Comissió d'Admissions, i podrà recusar-los si concorren les causes d'abstenció i recusació previstes legalment.  
Els/les advocats/ades amb què haja actuat concertadament l'advocat inscrit o que hagen pertangut al mateix despatx professional no podran formar part de la Comissió d'Admissions.  
La incompareixença de la persona sol·licitant a l'entrevista suposarà automàticament la denegació de la sol·licitud d'integració en la professió.  
Després de la celebració de l'entrevista, la finalitat de la qual serà verificar el caràcter efectiu i regular de l'activitat exercida, i després de prendre en consideració tota la informació i documentació aportada en relació amb els assumptes tractats per la persona sol·licitant i en relació amb els seus coneixements i experiència professional en dret espanyol, així com quant a la seua participació en cursos o seminaris relatius al dit dret, incloent-hi les normes deontològiques, la Comissió d'Admissions proposarà en el termini de tres dies a la Junta de Govern la resolució que corresponga.  
La Junta de Govern decidirà finalment bé autoritzant la integració en la professió sense necessitat de tramitar el procediment de reconeixement del títol professional, bé denegant la dita integració, amb els efectes que en cada cas corresponguen.  
2. La denegació de la sol·licitud no impedeix que la persona interessada puga continuar exercint a Espanya amb la seua condició d'advocat/ada inscrit/a, i podrà sol·licitar, en tot cas, el reconeixement a Espanya del títol professional d'advocat/ada, d'acord amb la normativa estatal vigent.  
  
Article 65. Dret a la percepció  
1. L'advocat té dret a una compensació econòmica adequada pels serveis prestats, així com el reintegrament de les despeses que se li hagen causat. La quantia dels honoraris serà lliurement convinguda entre el client i l'advocat, amb respecte a les normes deontològiques i de competència deslleial.  
2. La dita compensació econòmica podrà sumir la forma de retribució fixa, periòdica o per hores. Respecte a les costes recobrades de tercers, caldrà ajustar-se al que lliurement acorden les parts.  
  
Article 66. Facultats de la Junta de Govern  
La Junta de Govern podrà publicar i revisar periòdicament normes orientadores per a la percepció d'honoraris professionals.  
  
Article 72. Faltes greus  
Són infraccions greus:  
a) L'incompliment greu de les normes estatutàries o dels acords adoptats pels òrgans col·legials en l'àmbit de la seua competència, així com pel reiterat incompliment de l'obligació d'atendre les càrregues col·legials previstes en l'article 37, paràgraf a), llevat que constituïsca una infracció de més gravetat.  
b) La falta de respecte, per acció o omissió, als competents de la Junta de Govern quan actuen en l'exercici de les seues funcions.  
c) Els actes de desconsideració manifesta cap als companys en l'exercici de l'activitat professional, i la infracció del que disposa l'article 39 sobre vènia.  
d) La competència deslleial, quan així haja sigut declarada per l'òrgan competent i la infracció de les normes de publicitat, quan no constituïsca una infracció molt greu.  
e) Els actes i omissions descrits en els paràgrafs a), b) i c) de l'article anterior, quan no tinguen entitat suficient per a ser considerats com a molt greus.  
f) L'exercici professional en situació d'embriaguesa, o davall l'influx de drogues tòxiques.  
g) L'exercici de l'activitat professional pels advocats inscrits ometent l'expressa menció al títol professional d'origen.  
  
Article 77. Caducitat del procediment sancionador  
Si no es produeix una resolució transcorreguts un any en el supòsit de faltes greus i molt greus, i sis mesos en el supòsit de faltes lleus des de la iniciació de l'expedient disciplinari, tenint en compte les possibles interrupcions del seu còmput per causes imputables a la persona interessada, es produirà la caducitat del procediment sancionador.  
La declaració de caducitat d'ofici o a instància de la mateixa persona interessada no impedirà la incoació d'un nou expedient disciplinari en cas que la falta comesa no haja prescrit.  
  
Article 80. Composició de la Junta de Govern  
El Col·legi d'Advocats de València estarà regit per una junta de govern que estarà constituïda per quinze membres: degà/ana, vicedegà/ana, tresorer/a, secretari/ària i onze diputats/ades.  
Els i les diputats/ades actuaran com a vocals de la Junta, i exerciran les funcions d'aquesta que la mateixa junta acorde i les que els presents estatuts i les lleis els encomanen. Els seus càrrecs estaran numerats a fi de substituir per ordre numèric creixent el degà en cas de malaltia, absència o vacant, sempre que no puga fer-ho el vicedegà.  
  
Quan per qualsevol motiu quede vacant definitivament o temporalment el càrrec de vicedegà/ana, secretari/ària o tresorer/a, seran substituïts per diputats per ordre numèric decreixent.  
  
Article 81. Funcions dels membres de la Junta de Govern  
1. Degà/ana. Li correspondrà la representació institucional i oficial del Col·legi en totes les relacions d'aquest amb els poders públics, entitats, corporacions i personalitats de qualsevol ordre; exercirà les funcions de vigilància i correcció que els estatuts reserven a la seua autoritat; presidirà les juntes de govern i les juntes generals i totes les comissions i comités especials a què assistisca, i dirigirà les discussions amb vot de qualitat en cas d'empat. El/la degà/ana exercirà el càrrec de president nat de la Reial Acadèmia Valenciana de Jurisprudència i Legislació, de la tradicional Germandat de la Puríssima Concepció del Col·legi d'Advocats de València, així com de totes les seccions o comissions creades o que es creen en el si d'aquest col·legi.  
  
El/la degà/ana proposarà els/les advocats/ades que hagen de formar part dels tribunals d'oposició, entre qui reunisca les circumstàncies necessàries a aquest efecte. A més de totes aquestes atencions, s'esforçarà principalment a mantindre amb tots els companys una relació assídua de protecció i consell, fomentant la cooperació i la competència lleial entre companys i la tutela del dret de defensa enfront de qualsevol ingerència, limitació o restricció il·legítima.  
2. Vicedegà/ana durà a terme totes aquelles funcions que li conferisca el/la degà/ana, i les assumirà en cas d'absència, malaltia, abstenció, recusació o vacant.  
3. Secretari/ària: Li corresponen les funcions següents:  
a) Redactar i dirigir els oficis de citació per a tots els actes del Col·legi, segons les instruccions que reba el/la degà/ana i amb l'anticipació deguda.  
b) Redactar les actes de les juntes generals i les que realitze la junta de govern.  
c) Portar els llibres necessaris per al millor i més ordenat servei. Caldrà que hi haja un llibre on s'anoten les correccions que s'imposen a les persones col·legiades, així com el llibre de registre de títols.  
  
d) Rebre i donar compte al/a la degà/ana de totes les sol·licituds i comunicacions que es remeten al col·legi.  
e) Expedir amb el vistiplau del/de la degà/ana les certificacions que se sol·liciten per les persones interessades.  
f) Organitzar i dirigir les oficines i exercir la direcció de personal, i proposar la contractació i cessament dels empleats del col·legi.  
g) Portar un registre en què, per ordre alfabètic dels cognoms dels membres del col·legi, es consigne el seu historial dins del col·legi.  
  
h) Revisar cada any les llistes dels advocats del col·legi, expressant la seua antiguitat i domicili.  
i) Tindre a càrrec seu l'arxiu i segell del col·legi.  
4. Tresorer/a: Li correspondran les funcions següents:  
a) Materialitzar la recaptació i custodiar els fons del Col·legi.  
b) Realitzar els cobraments i pagaments derivats del pressupost d'ingressos i despeses anual i tots els que, en general, acorde la Junta de Govern o procedisquen d'acords ferms adoptats per la Junta General.  
c) Informar periòdicament la Junta de Govern del compte d'ingressos i despeses i la marxa del pressupost; i formalitzar anualment els comptes de l'exercici econòmic vençut.  
d) Redactar i proposar el pressupost d'ingressos i despeses anuals que la Junta de Govern haja de presentar a l'aprovació de l'Assemblea General.  
e) Ingressar i retirar fons dels comptes bancaris amb la seua sola firma o amb les altres que acorde la Junta de Govern.  
f) Portar un inventari minuciós dels béns del Col·legi, dels quals serà administrador.  
g) Controlar la comptabilitat i verificar la caixa.  
h) Cobrar els interessos i rendes del capital del Col·legi.  
i) Presidir la Comissió Econòmica del Col·legi.  
5. Diputats/ades: Els/les diputats/ades duran a terme els serveis que el/la degà/ana o la Junta de Govern els encomane, i les substitucions que els competisquen. Els/les diputats/ades exerciran, a títol merament enunciatiu, les següents funcions, que per acord de la Junta de Govern s'assignarà a qui en cada cas s'estime més convenient per al seu millor desenvolupament i eficàcia:  
- Exercir la inspecció de tot el que afecte l'intrusisme, en totes les seues formes, i investigarà si exerceix indegudament la professió aquell en qui no concórreguen els requisits legals.  
- Atendre les relacions amb els tribunals, en totes les incidències que es deriven de l'exercici de la professió pels col·legiats, vigilant especialment que es respecten tots els drets que els corresponguen i complisquen els deures que la defensa i els estatuts els imposen, sobretot als encarregats dels torns d'ofici i d'assistència a detinguts.  
  
- Cuidar de les relacions del Col·legi i dels seus col·legiats amb la Mutualitat General de Previsió de l'Advocacia i de les funcions de la labor assistencial que realitze el Col·legi.  
- Organitzar, vigilar i controlar el torn d'ofici i d'assistència a detinguts.  
  
Article 83. Atribucions de la Junta  
Són atribucions de la Junta de Govern totes aquelles necessàries per al compliment dels fins i funcions del Col·legi, excepte les reservades a la competència exclusiva de la Junta General, i especialment:  
  
A. En relació amb l'exercici professional i a les persones col·legiades:  
1. Sotmetre a referèndum per sufragi secret assumptes concrets d'interés col·legial.  
2. Resoldre sobre l'admissió de persones graduades, llicenciades o doctores en dret que sol·liciten incorporar-se al Col·legi, així com resoldre les sol·licituds d'inscripció i incorporació d'advocat/ades pertanyents a la Unió Europea i l'Espai Econòmic Europeu. Aquesta facultat es podrà delegar en el/la degà/ana per a casos d'urgència, que seran sotmesos a la ratificació d'aquella.  
3. Vetlar perquè les persones col·legiades observen bona conducta en relació als tribunals, col·legues, clientela, i en l'exercici de la seua funció despleguen la necessària diligència i competència professional.  
  
4. Impedir l'exercici de la professió a qui, col·legiat o no, exercisca la professió contràriament a l'ordre legal establit.  
  
5. Perseguir les infraccions al que regula el número anterior, així com a les persones, naturals o jurídiques, que faciliten l'exercici professional irregular, i exercitar enfront d'aquestes totes les accions jurisdiccionals que calguen o siguen convenients.  
6. Exercitar les accions i actuacions oportunes per a impedir i perseguir l'intrusisme, així com l'exercici de la professió a qui, amb col·legiació o no, l'exercisca contràriament a la legalitat, sense excloure les persones, naturals o jurídiques, que faciliten l'exercici professional irregular.  
7. Establir les quotes d'incorporació i les ordinàries que hagen de satisfer les persones col·legiades exercents, i les de les persones no exercents, per a sosteniment de les càrregues i serveis col·legials.  
8. Proposar a la Junta General, si ho estima necessari, la imposició de quotes extraordinàries a les persones col·legiades.  
9. Recaptar l'import de les quotes i dels altres recursos establits per al sosteniment de les càrregues del Col·legi d'Advocats de València, del Consell Valencià de Col·legis d'Advocats de la Comunitat Valenciana i del Consell General de l'Advocacia.  
10. Informar, a requeriment dels jutjats i tribunals, als efectes de taxacions de costes i jura de comptes a l'hora d'emetre els informes previstos en l'article 246.1 de la LEC.  
11. Convocar eleccions per a proveir els càrrecs de la Junta de Govern.  
12. Convocar juntes ordinàries i extraordinàries, assenyalant l'ordre del dia per a cada una.  
13. Exercir les facultats disciplinàries respecte a les persones col·legiades.  
14. Dictar els reglaments d'ordre interior que jutge convenients, que necessitaran l'aprovació de la Junta General per a la seua vigència.  
15. Crear delegacions i nomenar delegats/ades, comissions, agrupacions i seccions de persones col·legiades que calguen per a l'estudi i desplegament de les matèries que puguen interessar als fins de la corporació i a la defensa i promoció de l'advocacia.  
16. Mantindre, potenciar i revisar en el que calga, les tradicionals seccions preexistents en aquest col·legi, i especialment l'Acadèmia Valenciana de Jurisprudència i Legislació i l'Escola de Pràctica Jurídica.  
17. Vetlar perquè en l'exercici professional s'observen les condicions de dignitat i prestigi que corresponen a l'advocat, així com propiciar l'harmonia i col·laboració entre els col·legiats, impedint la competència deslleial d'acord amb la legislació vigent.  
18. Informar els col·legiats amb promptitud de totes les qüestions que puguen afectar-los, ja siguen d'índole corporativa, col·legial, professional o cultural, de les quals la Junta de Govern tinga notícies en l'exercici de la seua funció o en el d'algun dels seus membres o representants d'ells.  
19. Regular, en els termes legalment establits, el funcionament i la designació per a prestar els serveis d'assistència jurídica gratuïta.  
  
20. Aprovar normes de desplegament o per a l'aplicació i compliments dels presents estatuts.  
21. Totes les altres que no estiguen expressament atribuïdes a la Junta General.  
B. Amb relació als tribunals de justícia.  
Fomentar i estretir les relacions de respectuosa cordialitat entre el Col·legi i els seus col·legiats i la Magistratura.  
C. En relació amb els organismes oficials:  
1. Defendre, quan ho estime procedent i just, les persones col·legiades en l'exercici de les funcions de la professió o en ocasió d'aquestes.  
  
2. Promoure prop del Govern i de les autoritats tot el que es considere beneficiós per a l'interés comú i per a la recta i ràpida administració de justícia.  
3. Exercitar els drets i les accions que corresponguen al Col·legi i, en particular, contra els que entrebanquen el bon funcionament de l'administració de justícia o la llibertat i independència de l'exercici professional.  
D. En relació amb els recursos econòmics del Col·legi:  
1. Recaptar, distribuir, i administrar els fons del Col·legi, tant generals com atribuïts o procedents de les diverses seccions incardinades en aquest.  
2. Redactar els pressupostos i rendir comptes anuals. Per a la seua redacció i per a la distribució de les partides que l'integren, es tindrà en compte la procedència dels ingressos, en la mesura que, pel seu origen, hagen de ser aplicats a fins específics, especialment de tipus assistencial.  
3. Acordar la inversió i immobles, amb els límits que assenyala l'article 120 dels presents estatuts.  
4. Proposar a la Junta General la inversió o disposició del patrimoni col·legial, siga quin siga el seu origen.  
  
Article 84. Facultats especials  
1. La Junta de Govern queda facultada per a emetre consultes i dictàmens, així com per a emetre arbitratges i laudes corporatius, dins dels termes autoritzats pels apartats l), m), n) i o) de l'article 4) de l'Estatut General de l'Advocacia.  
2. Els arbitratges en matèria de dret privat s'ajustaran a la llei vigent aplicable abans que les parts se sotmeten a aquests.  
3. Els laudes corporatius es tramitaran d'acord amb les normes que en cada cas assenyale la Junta de Govern, que podrà designar un o més ponents que els tramiten, i resoldrà després d'escoltar les parts i a la vista dels antecedents que aquestes li subministren. Serà necessari el sotmetiment exprés de les parts al laude corporatiu.  
4. La Junta de Govern determinarà a qui correspon abonar els honoraris que es meriten per l'emissió dels arbitratges i laudes corporatius. Les parts estaran obligades a satisfer-los d'acord amb la dita decisió, i s'hauran d'ingressar en els fons col·legials.  
  
Les presents facultats podran ser delegades al Tribunal Arbitral del Col·legi d'Advocats de València tal com acorde la Junta de Govern.  
  
  
Article 88. Forma de provisió  
1. Els càrrecs de la Junta de Govern es proveiran per elecció mitjançant votació directa i secreta de totes les persones col·legiades, exercents i no exercents. El valor dels vots de les persones col·legiades exercents es computaran el doble que el valor dels vots de les no exercents, excepte el que estableix l'article 36, apartat a, quant als advocats jubilats no exercents. Seran triats per un temps de quatre anys.  
2. La renovació dels càrrecs de la Junta Govern es verificarà per meitat, cada dos anys, amb subjecció al següent torn de rotació:  
Primer: degà/ana, vicedegà/ana i diputats/ades 1r, 3r, 5é, 7é, 9é i 11é.  
Segon: secretari/ària, tresorer/a i diputats/ades 2n, 4t, 6é, 8é, 10é.  
3. Si es produeix alguna vacant en la Junta de Govern, aquesta es proveirà per elecció en la Junta General extraordinària que a aquest efecte convoque la Junta de Govern en el termini màxim d'un any des de la vacant.  
Qui siga designat en aquesta elecció per a substituir qui no va esgotar el terme del seu mandat, ocuparà els càrrecs durant el temps legal que falte a qui substitueix, però podrà reelegir-se en la renovació ordinària de càrrecs, i prendre possessió immediatament.  
  
  
Article 89. Requisits per a optar a l'elecció. Limitacions a la reelecció  
El/la degà/ana i els altres membres de la Junta de Govern seran col·legiats exercents en l'ICAV, que tinguen la condició d'elector/a, excepte el/la diputat/ada núm. 11, que podrà ser col·legiat no exercent que haja sigut advocat/ada amb més de vint anys d'exercici professional en l'ICAV, i el/la diputat/ada núm. 10, que podrà pertànyer a qualsevol de les executives de les seccions de l'ICAV sempre que reunisca el requisit mínim d'antiguitat de col·legiació de dos anys.  
No es podrà exercir el càrrec de degà/ana, vicedegà/ana, secretari/ària i tresorer/a, en qualsevol dels dits càrrecs, durant més d'un mandat de forma consecutiva, sense perjuí de poder optar als dits càrrecs en futures eleccions. El/la vicedegà/ana, secretari/ària i tresorer/a podran optar al càrrec de degà/ana.  
La mateixa limitació és d'aplicació als/a les diputats/ades de la Junta de Govern, que no podran presentar-se a la reelecció de manera consecutiva, llevat que opten als càrrecs de degà/ana, vicedegà/ana, secretari/ària i tresorer/a.  
Per a ser triat degà/ana i vicedegà/ana, es requeriran 10 anys, com a mínim, d'exercici professional i col·legiació en l'ICAV.  
Per a ser triat secretari/ària, es requeriran, com a mínim, 5 anys d'exercici professional i col·legiació en l'ICAV.  
Per a la resta de diputats/ades es requeriran, com a mínim, dos anys d'exercici professional i col·legiació en l'ICAV, excepte el càrrec de diputat/ada núm. 11, que podrà ser cobert per un/a col·legiat/ada no exercent amb més de 20 anys d'exercici professional en l'ICAV.  
  
Article 90. Celebració  
L'elecció per a la renovació de la Junta de Govern tindrà lloc en els mesos de novembre i desembre de l'any que corresponga, mitjançant una convocatòria de Junta General Extraordinària amb un únic punt d'ordre del dia, i la presa de possessió haurà de realitzar-se en el termini de 20 dies hàbils des de l'elecció el dia que a aquest efecte determine la Junta de Govern.  
Si qui ja forma part de la junta pretén ser triat per a un altre càrrec d'aquesta, abans que transcórrega el termini per al qual va ser triat, cessarà prèviament en el que estiga exercint, i aqueix càrrec es proveirà per elecció en la mateixa Junta General per a la qual es convoquen eleccions. Exercirà el càrrec qui resulte triat pel temps que li falte complir a l'anterior.  
Perquè la Junta de Govern puga convocar l'elecció junt amb els altres càrrecs del torn ordinari d'aqueix any, l'aspirant a l'elecció per a un altre càrrec que ja pertanga a la Junta haurà de comunicar el seu cessament a aquesta abans del dia 1 de setembre de l'any en què corresponga efectuar-se eleccions, a fi de possibilitar el compliment dels terminis electorals.  
  
Article 92. Tramitació. Vot en delegacions  
I. Els tràmits que s'han de seguir fins a la celebració de l'acte electoral seran els següents:  
1. La convocatòria s'anunciarà en el tauler d'anuncis de la seu col·legial i el de les delegacions i en dos diaris d'entre els de major difusió a la província de València, amb quaranta-cinc dies d'antelació com a mínim a la data celebració de l'elecció.  
2. Dins dels cinc dies següents a la data de la convocatòria, des de la Secretaria es realitzaran les tasques següents:  
a) S'inserirà en el tauler d'anuncis la convocatòria electoral en la qual hauran de constar els punts següents:  
- Càrrecs que han de ser objecte d'elecció i requisits, tant d'antiguitat com de situació col·legial, exigits per a poder aspirar a cada un d'ells.  
- Dia i hora de realització de la Junta i hora en què es tancaran les urnes per a començar l'escrutini, segons allò que s'ha disposat sobre el particular en el present estatut.  
- Instruccions per a l'exercici del dret de vot per correu.  
b) Així mateix s'exposarà en els dits taulers d'anuncis les llistes separades de col·legiats exercents i no exercents amb dret de vot, cens que quedarà tancat els tres mesos anteriors al dia de la celebració de les eleccions.  
3. Les candidatures hauran de presentar-se en la Secretaria del Col·legi amb, almenys, trenta dies d'antelació a la data assenyalada per a l'acte electoral. Les dites candidatures podran ser conjuntes per a diversos càrrecs o individuals per a càrrecs determinats, i hauran de ser subscrites exclusivament pels mateixos candidats. Cap col·legiat podrà ser candidat a més d'un càrrec.  
II. Els col·legiats que vulguen formular una reclamació contra les llistes electorals hauran de verificar-la dins del termini dels cinc dies següents a l'exposició d'aquestes. La Junta de Govern, en cas d'haver-hi reclamacions contra les llistes, resoldrà sobre aquestes dins dels tres dies següents a l'expiració del termini per a formular-les, i es notificarà la resolució a cada reclamant dins dels dos dies següents.  
III. La Junta de Govern, l'endemà de la finalització del termini de presentació de candidatures proclamarà candidates les persones que reunisquen els requisits legals exigibles. Es consideraran electes aquells candidats o candidates contra els quals no s'haja produït cap oposició. A continuació, la llista de candidats serà publicada en els taulers d'anuncis esmentats i es comunicarà a les persones interessades, sense perjuí que puga remetre també comunicacions individuals a les persones col·legiades.  
IV. Tots els terminis assenyalats en aquest article i en el precedent es computaran per dies naturals.  
V. La Junta de Govern acordarà la constitució de meses electorals en les seus de les delegacions del Col·legi. A aquest efecte, determinarà amb caràcter previ a la convocatòria d'eleccions un mínim de tres delegacions en què es podrà exercir el dret de vot.  
VI. La celebració d'eleccions en les seus de les delegacions que acorde la Junta de Govern s'efectuarà en la forma prevista en l'article 94, amb les particularitats següents:  
a) La mesa electoral quedarà integrada per un/a diputat/ada de la Junta de Govern com a president/a, amb l'ajuda de la persona delegada de l'ICAV en aqueixa demarcació electoral, que ostentarà el càrrec de secretari/ària de mesa, i un/a empleat/ada de l'ICAV o una persona col·legiada degudament designats i acreditats a aquest efecte per la Junta de Govern.  
b) L'horari de votació de les delegacions habilitades a aquest efecte serà de, com a mínim, les 10.00 hores a les 13.00 hores del dia assenyalat per a l'elecció. Després del tancament de les meses electorals es traslladaran les urnes corresponents a la seu central de l'ICAV i es lliuraran al/a la secretari/ària de la Junta de Govern per a la seua custòdia fins al moment de l'escrutini general.  
  
Article 99. Convocatòria  
1. Les juntes generals hauran de convocar-se amb una antelació mínima de quinze dies, excepte els casos d'urgència en què, segons el parer de la Junta de Govern, haja de reduir-se el termini. La convocatòria s'inserirà en el tauler d'anuncis de la seu del Col·legi i en de les delegacions, amb assenyalament de l'ordre del dia.  
2. Sense perjuí de l'anterior, se citarà també les persones col·legiades per una comunicació escrita en qualsevol de les adreces que consten en la base de dades col·legials.  
3. En la Secretaria del Col·legi, durant les hores de despatx, estaran a disposició de les persones col·legiades els antecedents dels assumptes a deliberar en la Junta convocada.  
  
Article 102. Primera Junta General  
1. Durant el primer trimestre de l'any, se celebrarà la primera Junta General ordinària de cada any, que necessàriament tractarà, almenys, del següent ordre del dia:  
a) Informe del/de la degà/ana sobre la seua gestió i la de la Junta de Govern, amb esment dels esdeveniments més importants que durant l'any hagen tingut lloc, amb relació al Col·legi.  
b) Lectura, discussió i votació del compte general de despeses i ingressos de l'any anterior.  
c) Lectura, discussió i votació dels assumptes que es consignen en la convocatòria.  
d) Proposicions.  
e) Torn obert de paraula.  
2. Deu dies abans de la celebració de la Junta General ordinària del primer trimestre, els col·legiats podran presentar les proposicions que desitgen sotmetre a la deliberació i a l'acord del Col·legi, que seran necessàriament incloses per la Junta de Govern en la secció de l'ordre del dia denominada «Proposicions», amb transcripció del text de la proposició i el nombre de peticionaris, si estan subscrites per un nombre no inferior al 5 per cent del total del cens.  
3. En cas que amb seixanta dies d'antelació a la celebració de la Junta es presente alguna proposició subscrita per més de 100 persones col·legiades, la Junta de Govern la comunicarà per circular a totes les persones col·legiades perquè qui vulga subscriure-la ho puga fer fins a trenta dies abans de la celebració de la Junta General.  
I si dins d'aqueix termini queda subscrita per un nombre de persones col·legiades no inferior al 5 per cent del total del cens, de manera que es complisca el que s'ha preceptuat en l'apartat anterior, s'inclourà necessàriament en l'ordre del dia, en la forma i com disposa l'apartat anterior.  
4. Independentment del que s'ha exposat abans, la Junta de Govern podrà incloure en la mateixa secció qualsevol altra proposició que se li presente amb l'antelació suficient, siga quin siga el nombre de proponents, si prèviament acorda la Junta de Govern fer-la seua.  
5. Els comptes del Col·legi podran ser examinats en el període que hi vaja entre la convocatòria i quaranta-huit hores abans de l'assenyalada per a la celebració de la primera assemblea ordinària.  
  
Article 103. Segona Junta General  
La segona Junta General ordinària se celebrarà en l'últim trimestre de l'any, que necessàriament almenys tractarà del següent ordre del dia:  
  
a) Lectura i aprovació del pressupost format per la Junta de Govern per a l'exercici següent.  
b) Lectura, discussió i votació dels assumptes que es consignen en la convocatòria.  
c) Torn obert de paraula.  
  
Article 117 bis. De la Comissió Econòmica  
La Comissió Econòmica de l'ICAV té com a finalitat informar, controlar i cuidar del bon ús dels recursos del Col·legi. A aquest efecte, realitzarà una reunió al mes, en la qual revisarà el compliment del pressupost d'ingressos i despeses, amb accés a tota la documentació que a aquest efecte necessiten, i elevarà les seues propostes i recomanacions a la Junta de Govern sobre el compliment del pressupost.  
Igualment s'encarrega que la contractació del Col·legi es realitze subjecta als principis de llibertat d'accés a les licitacions, publicitat i transparència dels procediments, i no-discriminació i igualtat de tracte entre candidats/ates, i d'assegurar, en connexió amb l'objectiu de control de la despesa, una eficient utilització dels fons destinats a la realització d'obres, l'adquisició de béns i la contractació de serveis mitjançant l'exigència de la definició prèvia de les necessitats a satisfer, la salvaguarda de la lliure competència i la selecció de l'oferta més avantatjosa.  
A aquest efecte, la Junta de Govern realitzarà una proposta de contractació, i la Comissió Econòmica s'encarregarà de la redacció dels plecs de contractació i elevarà les seues conclusions a la Junta de Govern per a l'aprovació de la proposta més avantatjosa.  
La Comissió Econòmica estarà composta per un màxim de 5 membres de la Junta de Govern, i la integraran el/la tresorer/a, que la presidirà, i quatre diputats/ades, que designarà la Junta de Govern de l'ICAV.  
  
  
DISPOSICIONS TRANSITÒRIES  
  
Tercera  
Els càrrecs de bibliotecari/ària i diputat/ada 12é seguiran vigents conforme a l'Estatut aprovat en 2003 fins que es produïsca el cessament dels actuals titulars per fi del mandat per al qual van ser triats, o per cessament de les persones titulars, siga quin siga el motiu d'aquest.  
  
Quarta  
Tenint en compte la reducció de càrrecs acordada en la reforma de 2015, el càrrec de diputat/ada 3r vacant a la present data per dimissió de la persona titular, no es proveirà fins que es produïsca l'elecció parcial de la Junta a qui correspon proveir el dit càrrec.»  
  
  
Ha de dir:  
  
«Quart  
La modificació estatutària la inscripció de la qual se sol·licita es refereix al canvi de redacció dels articles 6, 7, 14, 15, 40, 54, 56, 65, 72, 77, 80, 81, 83, 84, 88, 89, 90, 92, 99, 102, 103, 117 bis i les disposicions transitòries tercera i quarta, i a la supressió del contingut de l'article 66, els quals queden redactats literalment com segueix:  
  
Article 6. Funcions del Col·legi  
Correspon al Col·legi d'Advocats de València, per al compliment dels seus fins, l'exercici de les funcions que, amb caràcter general, s'indiquen en l'Estatut General de l'Advocacia i del Consell Valencià de Col·legis d'Advocats de la Comunitat Valenciana, i en particular els següents:  
a) Exercir la representació que establisquen les lleis per al compliment dels seus fins i, especialment, la representació i defensa de la professió davant de l'Administració, institucions, tribunals, entitats i particulars, amb legitimació per a ser part en tots els litigis i causes que afecten els drets i interessos professionals i als fins de l'advocacia, exercitar les accions penals, civils, administratives o socials que siguen procedents, així com per a utilitzar el dret de petició d'acord amb la llei.  
  
b) Informar, amb caràcter preceptiu i no vinculant, sobre els projectes de lleis que es presenten a les Corts i de normes del Consell en matèria de dret públic i privat, i administració de justícia que es referisquen o afecten el Col·legi i l'exercici de l'advocacia.  
c) Organitzar i gestionar els serveis d'assistència jurídica gratuïta i tots els altres sobre assistència i orientació jurídica que puguen estatutàriament crear-se.  
d) Participar en matèries pròpies de la professió en els òrgans consultius de l'Administració, així com en els organismes interprofessionals.  
e) Assegurar la representació de l'advocacia en els consells socials i patronats universitaris, en els termes establits en les normes que els regulen.  
f) Participar en l'elaboració dels plans d'estudis, informar de les normes d'organització dels centres docents corresponents a la professió, mantindre permanent contacte amb aquests; crear, mantindre i proposar a l'autoritat competent l'homologació d'escoles de pràctica jurídica i altres mitjans per a facilitar l'accés a la vida professional de les noves persones titulades, i organitzar cursos per a la formació i el perfeccionament professional.  
g) Ordenar l'activitat professional de les persones col·legiades, vetlant per la formació, l'ètica i la dignitat professionals i pel respecte degut als drets dels particulars; exercir la facultat disciplinària en l'àmbit professional i col·legial; elaborar els seus estatuts particulars i les modificacions d'aquests, sotmetent-los a l'aprovació de la conselleria competent, amb un informe previ del Consell Valencià de Col·legis d'Advocats; redactar i aprovar el seu propi reglament de règim interior, sense perjuí del seu control de legalitat per la conselleria competent i la resta d'acords per al desenvolupament de les seues competències.  
h) Organitzar i promoure activitats i serveis comuns d'interés per a les persones col·legiades, de caràcter professional, formatiu, cultural, assistencial, de previsió i altres d'anàlegs, incloent-hi l'assegurament col·lectiu de la responsabilitat civil professional.  
i) Procurar l'harmonia i col·laboració entre les persones col·legiades impedint la competència deslleial entre aquestes.  
j) Adoptar les mesures conduents a evitar i perseguir l'intrusisme professional.  
k) Intervindre, amb la sol·licitud prèvia, en via de conciliació o arbitratge en les qüestions que, per motius professionals, se susciten entre les persones col·legiades, o entre aquestes i els seus clients.  
I) Exercir funcions d'arbitratge en els assumptes que els siguen sotmesos, així com promoure o participar en institucions d'arbitratge.  
m) Resoldre les discrepàncies que puguen sorgir en relació amb l'actuació professional de les persones col·legiades i la percepció dels seus honoraris, mitjançant laude a què prèviament se sotmeten expressament les parts interessades.  
n) Informar i dictaminar sobre honoraris professionals, així com establir, si és el cas, serveis per al seu cobrament.  
o) Complir i fer complir a les persones col·legiades, quan afecte la professió, les disposicions legals i estatutàries, així com les normes i decisions adoptades pels òrgans col·legials en matèria de la seua competència.  
p) Totes les altres funcions que redunden en benefici dels interessos de la professió, de les persones col·legiades i la resta de fins de l'advocacia.  
q) Participar en els processos i proves que s'establisquen per a l'acreditació de l'aptitud professional a través del reconeixement de la capacitat necessària per a l'exercici professional d'advocat.  
r) Les altres que dispose la legislació estatal o de la Comunitat Valenciana.  
  
Article 7. Obligatorietat de col·legiació  
1. La col·legiació és obligatòria per a l'exercici de l'advocacia en els termes previstos legalment.  
2. La col·legiació en l'ICAV habilita per a exercir l'advocacia en tot el territori nacional.  
  
Article 14. Col·legiació única  
Els/les advocats/des incorporats a un altre col·legi d'advocats podran exercir en l'àmbit territorial del Col·legi d'Advocats de València, sense que se'ls exigisca per aquest cap habilitació ni el pagament de contraprestacions econòmiques diferents de les exigibles als seus col·legiats per serveis que no es troben coberts per la quota col·legial.  
Qualsevol membre que s'incorpore al Col·legi de València podrà prestar els seus serveis professionals lliurement en tot el territori de l'Estat, en la resta dels estats membres de la Unió Europea i en els altres països, d'acord amb la normativa vigent respecte d'això.  
Els/les advocats/des d'altres països podran exercir en el territori del Col·legi de València, de conformitat amb la normativa vigent a aquest efecte i respectant el que estableixen els presents estatuts.  
  
Article 15. Àmbit de competència territorial de l'ICAV  
En les actuacions professionals que es realitzen en l'àmbit territorial de l'ICAV l'advocat i les societats professionals degudament inscrites que es dediquen a l'exercici de l'advocacia estaran subjectes a les normes d'actuació, deontologia i règim disciplinari d'aquest.  
  
Article 40. Normes per a actuar davant dels tribunals  
1. Són obligacions de l'advocat/ada amb els òrgans jurisdiccional la probitat, lleialtat i veracitat quant al fons de les seues declaracions o manifestacions, i el respecte quant a la forma de la seua intervenció.  
2. Els/les advocats/des compareixeran davant dels tribunals vestint toga sense distintiu de cap classe, excepte el col·legial, i adequaran la seua indumentària a la dignitat i prestigi de la toga que visten i al respecte a la justícia.  
3. Els/les advocats/des tindran dret a intervindre davant dels tribunals de qualsevol jurisdicció asseguts dins de l'estrada, al mateix nivell en què es trobe instal·lat el tribunal davant de qui actuen.  
4. L'advocat/da actuant podrà ser auxiliat o substituït en l'acte de la vista o juí o en qualsevol altra diligència judicial per un/a company/a en exercici. Per a la substitució bastarà la declaració de l'advocat/ada que realitze la substitució, sota la seua responsabilitat.  
5. Els/les advocats/des que es troben processats o encartats i es defenguen a si mateixos o col·laboren amb el seu defensor usaran toga i ocuparan el lloc establit per als advocats.  
6. Els/les advocats/des no estaran obligats a esperar més que un temps prudencial sobre l'hora assenyalada pels òrgans judicials per a les actuacions en què vagen a intervindre, transcorregut el qual podran formular la pertinent queixa davant del mateix òrgan i informar del retard a la Junta de Govern del corresponent col·legi perquè puga adoptar les iniciatives pertinents.  
  
  
  
Article 54. Integració en la professió  
1. Els/les advocats/des que exercisquen en l'àmbit territorial d'aquest col·legi amb el seu títol professional d'origen i que hagen formalitzat la seua inscripció d'acord amb el que disposa el capítol anterior, podran sol·licitar i obtindre la integració en la professió de conformitat amb la legislació vigent.  
2. Per activitat efectiva i regular s'entendrà l'exercici efectiu de l'activitat professional pròpia de l'advocacia, sense cap altra interrupció que la que resulte d'esdeveniments de la vida corrent.  
  
Article 56. Resolució del procediment  
1. Transcorreguts tres mesos des de la sol·licitud de col·legiació, la Junta de Govern adoptarà la corresponent resolució motivada en què concedisca o denegue la sol·licitud. La dita resolució serà susceptible de recurs d'alçada conforme es disposa en els presents estatuts. El contingut de la resolució podrà ser:  
a) Desestimatori, si es considera no acreditat un exercici efectiu i regular a Espanya durant almenys tres anys en els termes de l'article 17 del Reial Decret 936/2001, o per considerar que concorren motius d'ordre públic relacionats amb procediments disciplinaris, queixes o incidents de qualsevol tipus.  
b) Estimatori de la sol·licitud, que tindrà com a conseqüència la integració de la persona sol·licitant en l'advocacia espanyola d'acord amb la normativa estatal vigent. Per a fer efectiva la mencionada integració, la persona interessada haurà d'omplir els oportuns tràmits de col·legiació previstos en els presents estatuts.  
Formalitzada la col·legiació, la persona interessada tindrà la condició d'advocat/ada a tots els efectes, i se li aplicaran, sense limitació ni cap especialitat, els presents estatuts i les normes reguladores de la professió, i tindrà dret a utilitzar el títol professional d'advocat/da, i a afegir, si ho desitja, una menció del títol professional de l'origen.  
La resolució podrà acordar alternativament que la persona sol·licitant se sotmeta a una entrevista amb la comissió d'admissions nomenada per la Junta de Govern i composta per tres dels seus membres, per considerar que no ha quedat acreditada una activitat efectiva i regular a Espanya d'una duració mínima de tres anys, però de menor duració en matèries relatives al dret espanyol.  
En aquest supòsit, la resolució fixarà la data en què la persona sol·licitant ha de sotmetre's a l'entrevista que, en tot cas, haurà de celebrar-se dins del termini de 15 dies comptats a partir de la notificació a la persona sol·licitant de la resolució que acorde l'entrevista amb la comissió d'admissions.  
També se li notificarà la identitat dels membres que integren la comissió d'admissions, i podrà recusar-los si concorren les causes d'abstenció i recusació previstes legalment.  
Els/les advocats/des amb què haja actuat concertadament l'advocat inscrit o que hagen pertangut al mateix despatx professional no podran formar part de la comissió d'admissions.  
La incompareixença de la persona sol·licitant a l'entrevista suposarà automàticament la denegació de la sol·licitud d'integració en la professió.  
Després de la realització de l'entrevista, la finalitat del qual serà verificar el caràcter efectiu i regular de l'activitat exercida, i després de prendre en consideració tota la informació i documentació aportada en relació amb els assumptes tractats per la persona sol·licitant i en relació amb els seus coneixements i experiència professional en dret espanyol, així com quant a la seua participació en cursos o seminaris relatius al dit dret, incloent-hi les normes deontològiques, la comissió d'admissions proposarà, en el termini de tres dies, a la Junta de Govern la resolució que corresponga.  
La Junta de Govern decidirà finalment bé autoritzar la integració en la professió sense necessitat de tramitar el procediment de reconeixement del títol professional, bé denegar la dita integració, amb els efectes que en cada cas corresponguen.  
2. La denegació de la sol·licitud no impedeix que la persona interessada puga continuar exercint a Espanya davall la seua condició d'advocat inscrit. Podrà sol·licitar, en tot cas, el reconeixement a Espanya del títol professional d'advocat/da d'acord amb la normativa estatal vigent.  
  
Article 65. Dret a la percepció  
1. L'advocat té dret a una compensació econòmica adequada pels serveis prestats, així com el reintegrament de les despeses que se li hagen causat. La quantia dels honoraris serà lliurement convinguda entre el client i l'advocat, respectant les normes deontològiques i de competència deslleial.  
2. La dita compensació econòmica podrà tindre la forma de retribució fixa, periòdica o per hores. Respecte a les costes recobrades de tercers, caldrà ajustar-se al que lliurement acorden les parts.  
  
Article 66  
(Suprimit)  
  
Article 72. Faltes greus  
Són infraccions greus:  
a) L'incompliment greu de les normes estatutàries o dels acords adoptats pels òrgans col·legials en l'àmbit de la seua competència, així com pel reiterat incompliment de l'obligació d'atendre les càrregues col·legials previstes en l'article 37, paràgraf a, llevat que constituïsca una infracció de més gravetat.  
b) La falta de respecte, per acció o omissió, als membre competents de la Junta de Govern quan actuen en l'exercici de les seues funcions.  
c) Els actes de desconsideració manifesta cap als companys en l'exercici de l'activitat professional, i la infracció del que disposa l'article 39 sobre vènia.  
d) La competència deslleial, quan així haja sigut declarada per l'òrgan competent, i la infracció de les normes de publicitat, quan no constituïsca una infracció molt greu.  
e) Els actes i omissions descrits en els paràgrafs a, b i c de l'article anterior, quan no tinguen entitat suficient per a ser considerats com a molt greus.  
f) L'exercici professional en situació d'embriaguesa, o davall l'influx de drogues tòxiques.  
g) L'exercici de l'activitat professional ometent expressa menció al títol professional d'origen.  
  
Article 77. Caducitat del procediment sancionador  
Si no s'ha produït una resolució transcorreguts un any en el supòsit de faltes greus i molt greus, i sis mesos en el supòsit de faltes lleus des de la iniciació de l'expedient disciplinari, tenint en compte les possibles interrupcions del seu còmput per causes imputables a la persona interessada, es produirà la caducitat del procediment sancionador.  
La declaració de caducitat d'ofici o a instància de la mateixa persona interessada no impedirà la incoació d'un nou expedient disciplinari si la falta comesa no ha prescrit.  
  
Article 80. Composició de la Junta de Govern  
El Col·legi d'Advocats de València estarà regit per una Junta de Govern, que estarà constituïda per 15 membres, el/la degà/ana, un/a vicedegà/ana, un/a tresorer/a, un/a secretari/ària i 11 diputats/des.  
Els/les diputats/des actuaran com a vocals de la Junta, i exerciran les funcions d'aquesta que la mateixa Junta acorde i les que els presents estatuts i les lleis els encomanen. Els seus càrrecs estaran numerats a fi de substituir per ordre numèric creixent el/la degà/ana en cas de malaltia, absència o vacant, sempre que no puga fer-ho el/la vicedegà/ana.  
Quan per qualsevol motiu quede vacant definitivament o temporalment, el càrrec de vicedegà/ana, secretari/ària o tresorer/a seran substituïts per diputats per ordre numèric decreixent.  
  
Article 81. Funcions dels membres de la Junta de Govern  
1. Degà/ana. Li correspondrà la representació institucional i oficial del Col·legi en totes les relacions d'aquest amb els poders públics, entitats, corporacions i personalitats de qualsevol tipus; exercirà les funcions de vigilància i correcció que els estatuts reserven a la seua autoritat; presidirà les juntes de govern i les juntes generals i totes les comissions i comités especials a què assistisca, dirigint les discussions amb vot de qualitat en cas d'empat. El/la degà/ana tindrà el càrrec de president/a nat/a de la Reial Acadèmia Valenciana de Jurisprudència i Legislació, de la tradicional Germandat de la Puríssima Concepció del Col·legi d'Advocats de València, així com de totes les seccions o comissions creades o que es creuen en el si d'aquest col·legi.  
El/la degà/ana proposarà els/les advocats/des que hagen de formar part dels tribunals d'oposició entre qui reunisca les circumstàncies necessàries a aquest efecte. A més de totes aquestes atencions, s'esforçarà principalment a mantindre amb tots els companys una relació assídua de protecció i consell, fomentant la cooperació i la competència lleial i la tutela del dret de defensa enfront de qualsevol ingerència, limitació o restricció il·legítima.  
2. Vicedegà/ana. Durà a terme totes aquelles funcions que li conferisca el/la degà/ana, i assumirà les seues funcions en cas d'absència, malaltia, abstenció, recusació o vacant.  
3. Secretari/ària. Li corresponen les funcions següents:  
a) Redactar i dirigir els oficis de citació per a tots els actes del Col·legi, segons les instruccions que reba del/de la degà/ana i amb l'anticipació deguda.  
b) Redactar les actes de les juntes generals i les de la Junta de Govern.  
c) Portar els llibres necessaris per al millor i més ordenat servei. Caldrà que hi haja, obligatòriament, un llibre en què s'anoten les correccions que s'imposen a les persones col·legiades, així com el llibre de registre de títols.  
d) Rebre i donar compte al/a la degà/ana de totes les sol·licituds i comunicacions que es remeten al Col·legi.  
e) Expedir amb el vistiplau del/de la degà/ana les certificacions que sol·liciten les persones interessades.  
f) Organitzar i dirigir les oficines i ostentar la direcció de personal, i proposar la contractació i el cessament del personal empleat del Col·legi.  
g) Portar un registre en què, per ordre alfabètic dels cognoms de les persones col·legiades, es consigne el seu historial dins del Col·legi.  
  
h) Revisar cada any les llistes de membres del Col·legi, expressant la seua antiguitat i domicili.  
i) Tindre a càrrec seu l'arxiu i el segell del Col·legi.  
4. Tresorer/a. Li corresponen les funcions següents:  
a) Materialitzar la recaptació i custodiar els fons del Col·legi.  
b) Realitzar els cobraments i pagaments derivats del pressupost d'ingressos i despeses anuals i els que, en general, acorde la Junta de Govern o procedisquen d'acords ferms adoptats per la Junta General.  
c) Informar periòdicament la Junta de Govern del compte d'ingressos i despeses i de la marxa del pressupost; i formalitzar anualment els comptes de l'exercici econòmic vençut.  
d) Redactar i proposar el pressupost d'ingressos i despeses anuals que la Junta de Govern haja de presentar a l'aprovació de l'Assemblea General.  
e) Ingressar i retirar fons dels comptes bancaris amb la seua sola firma o amb les altres que acorde la Junta de Govern.  
f) Portar inventari minuciós dels béns del Col·legi, que administrarà.  
  
g) Controlar la comptabilitat i verificar la caixa.  
h) Cobrar els interessos i rendes del capital del Col·legi.  
i) Presidir la Comissió Econòmica del Col·legi.  
5. Diputats/des: duran a terme els serveis que el/la degà/ana o la Junta de Govern els encomane, i les substitucions que els competisquen. Exerciran, a títol merament enunciatiu, les següents funcions, que per acord de la Junta de Govern s'assignarà a qui, en cada cas, s'estime més convenient per al seu millor desenvolupament i eficàcia:  
  
- Exercir la inspecció de tot el que afecte l'intrusisme, en totes les seues formes, i investigar si exerceix indegudament la professió aquella persona en qui no concorren els requisits legals.  
- Atendre les relacions amb els tribunals, en totes les incidències que es deriven de l'exercici de la professió pels col·legiats, vigilant especialment que es respecten els drets que els corresponguen i complisquen els deures que la defensa i els estatuts els imposen, sobretot als encarregats dels torns d'ofici i d'assistència a detinguts.  
- Cuidar les relacions del Col·legi i de les seues persones col·legiades amb la Mutualitat General de Previsió de l'Advocacia, i les funcions de la labor assistencial que realitze el Col·legi.  
- Organitzar, vigilar i controlar el torn d'ofici i d'assistència a detinguts.  
  
Article 83. Atribucions de la Junta  
Són atribucions de la Junta de Govern totes aquelles necessàries per al compliment dels fins i funcions del Col·legi, excepte les reservades a la competència exclusiva de la Junta General, i especialment:  
A. En relació amb l'exercici professional i les persones col·legiades:  
1. Sotmetre a referèndum per sufragi secret assumptes concrets d'interés col·legial.  
2. Resoldre sobre l'admissió de persones graduades, llicenciades o doctores en dret que sol·liciten incorporar-se al Col·legi, així com resoldre les sol·licituds d'inscripció i incorporació d'advocats/des pertanyents a la Unió Europea i a l'Espai Econòmic Europeu. Aquesta facultat es podrà delegar en el/la degà/ana per a casos d'urgència, que seran sotmesos a la ratificació de la Junta.  
3. Vetlar perquè les persones col·legiades observen bona conducta en relació amb els tribunals, companys/es, clientela, i en l'exercici de la seua funció despleguen la necessària diligència i competència professional.  
4. Impedir l'exercici de la professió a qui, col·legiat o no, l'exercisca en una forma i unes condicions contràries a l'ordre legal establit.  
  
5. Perseguir les infraccions d'allò que s'ha regulat en el número anterior, així com les persones, naturals o jurídiques, que faciliten aquest exercici professional irregular, i exercitar enfront d'aquestes totes les accions jurisdiccionals que calguen o siguen convenients.  
6. Exercitar les accions i actuacions oportunes per a impedir i perseguir l'intrusisme, així com l'exercici de la professió a qui, col·legiats o no, l'exercisca en una forma i unes condicions contràries a les legalment establides, sense excloure les persones, naturals o jurídiques, que faciliten l'exercici professional irregular.  
7. Establir les quotes d'incorporació i les ordinàries que hagen de satisfer les persones col·legiades exercents, i les de les no exercents, per a sosteniment de les càrregues i serveis col·legials.  
8. Proposar a la Junta General, si ho estima necessari, la imposició de quotes extraordinàries als seus col·legiats.  
9. Recaptar l'import de les quotes i dels altres recursos establits per al sosteniment de les càrregues del Col·legi d'Advocats de València, del Consell Valencià de Col·legis d'Advocats de la Comunitat Valenciana i del Consell General de l'Advocacia.  
10. Emetre informes, a requeriment dels jutjats i tribunals, als efectes de taxacions de costes i jura de comptes, segons el que preveu l'article 246.1 de la LEC.  
11. Convocar eleccions per a proveir els càrrecs de la Junta de Govern.  
12. Convocar juntes ordinàries i extraordinàries i assenyalar l'ordre del dia per a cada una.   
13. Exercir les facultats disciplinàries respecte a les persones col·legiades.  
14. Dictar els reglaments d'ordre interior que estime convenients, que necessitaran l'aprovació de la Junta General per a la seua vigència.  
15. Crear delegacions i nomenar delegats/des, comissions, agrupacions i seccions de persones col·legiades per a l'estudi i desenvolupament de les matèries que puguen interessar i que servisquen als fins de la corporació i a la defensa i promoció de l'advocacia.  
16. Mantindre, potenciar i revisar en el que calga de les tradicionals seccions preexistents en aquest col·legi, i especialment l'Acadèmia Valenciana de Jurisprudència i Legislació i l'Escola de Pràctica Jurídica.  
  
17. Vetlar perquè en l'exercici professional s'observen les condicions de dignitat i prestigi que corresponen a l'advocat, així com propiciar l'harmonia i col·laboració entre les persones col·legiades, impedint la competència deslleial, d'acord amb la legislació vigent.  
18. Informar les persones col·legiades amb promptitud de totes les qüestions que puguen afectar-les, ja siguen d'índole corporativa, col·legial, professional o cultural, de les que la Junta de Govern tinga notícies en l'exercici de la seua funció o en l'exercici d'algun dels seus membres o representants d'ells.  
19. Regular, en els termes legalment establits, el funcionament i la designació per a prestar els serveis d'assistència jurídica gratuïta.  
  
20. Aprovar normes de desplegament o per a l'aplicació i el compliment dels presents estatuts.  
21. Totes les altres que no estiguen expressament atribuïdes a la Junta General.  
B. En relació amb els tribunals de justícia:  
Fomentar i estretir les relacions de respectuosa cordialitat entre el Col·legi i els seus col·legiats i la Magistratura.  
C. En relació amb els organismes oficials:  
1. Defensar, quan ho estime procedent i just, les persones col·legiades en l'exercici de les funcions de la professió o en ocasió d'aquestes.  
2. Promoure prop del Govern i de les autoritats tot el que es considere beneficiós per a l'interés comú i per a la recta i ràpida administració de justícia.  
3. Exercitar els drets i les accions que corresponguen al Col·legi i, en particular, contra qui entorpisca el bon funcionament de l'Administració de Justícia o la llibertat i independència de l'exercici professional.  
  
D. En relació amb els recursos econòmics del Col·legi:  
1. Recaptar, distribuir, i administrar els fons del Col·legi, tant si són generals com si s'atribueixen a les diverses seccions incardinades en aquest o procedeixen d'aquestes.  
2. Redactar els pressupostos i rendir comptes anuals. Per a la redacció i distribució de les partides que l'integren, es tindrà en compte la procedència i l'origen dels ingressos que hagen de ser aplicats a fins específics, especialment de tipus assistencial.  
3. Acordar la inversió i immobles, amb els límits que assenyala l'article 120 dels presents estatuts.  
4. Proposar a la Junta General la inversió o disposició del patrimoni col·legial, siga quin siga l'origen d'aquest.  
  
Article 84. Facultats especials  
1. La Junta de Govern queda facultada per a emetre consultes i dictàmens, així com per a emetre arbitratges i laudes corporatius, dins dels termes autoritzats pels apartats l, m, n i o de l'article 4 de l'Estatut General de l'Advocacia.  
2. Els arbitratges en matèria de dret privat s'ajustaran a la llei vigent aplicable, previ el seu sotmetiment a aquest per les parts.  
3. Els laudes corporatius es tramitaran d'acord amb les normes que en cada cas assenyale la Junta de Govern, que podrà designar un o més ponents que els tramiten, i resoldran en tot cas abans d'escoltar per escrit les parts i a la vista dels antecedents que aquestes li subministren. Serà necessari el sotmetiment exprés de les parts al laude corporatiu.  
  
4. La Junta de Govern determinarà a qui correspon abonar els honoraris que es meriten per l'emissió dels arbitratges i laudes corporatius. Les parts estaran obligades a satisfer-los d'acord amb la dita decisió. Caldrà ingressar-los en els fons col·legials.  
  
Les presents facultats podran ser delegades al Tribunal Arbitral del Col·legi d'Advocats de València, tal com acorde la Junta de Govern.  
  
  
Article 88. Forma de proveir-se  
1. Els càrrecs de la Junta de Govern es proveiran per elecció mitjançant votació directa i secreta de totes les persones col·legiades, exercents i no exercents. Es computarà el valor dels vots d'aquells com a doble del d'aquests últims, excepte el que estableix l'article 36, apartat a, quant als advocats jubilats no exercents. Seran triats per un període de quatre anys.  
2. La renovació dels càrrecs de la Junta Govern es verificarà per meitat, cada dos anys, amb subjecció al següent torn de rotació:  
Primer: degà/ana, vicedegà/ana i diputats/des 1r, 3r, 5é, 7é, 9é i 11é.  
Segon: secretari/ària, tresorer/a i diputats/des 2n, 4t, 6é, 8é, 10é.  
3. Si es produeix alguna vacant en la Junta de Govern, aquesta es proveirà per elecció en la Junta General extraordinària que a aquest efecte convoque la Junta de Govern en el termini màxim d'un any des de la vacant.  
Qui es designe en aquesta elecció per a substituir qui no va esgotar el terme del seu mandat, ocuparà els càrrecs durant el temps legal que falte a les persones substituïdes, però podran reelegir-se en la renovació ordinària de càrrecs, i prendran possessió immediatament.  
  
  
Article 89. Requisits per a optar a l'elecció. Limitacions a la reelecció  
El/la degà/ana i els altres membres de la Junta de Govern seran col·legiats/des exercents en l'ICAV, tindran la condició d'elector/a, excepte el/la diputat/da número 11, que podrà ser col·legiat/ada no exercent que haja exercit l'advocacia amb més de vint anys d'exercici professional en l'ICAV, i el/la diputat/ada número 10, que podrà pertànyer a qualsevol de les executives de les seccions de l'ICAV, sempre que reunisca el requisit mínim d'antiguitat de col·legiació de dos anys.  
No es podrà exercir el càrrec de degà/ana, vicedegà/ana, secretari/ària i tresorer/a, en qualsevol dels dits càrrecs, durant més d'un mandat de forma consecutiva, sense perjuí de poder optar als dits càrrecs en futures eleccions. El/la vicedegà/ana, secretari/ària i tresorer/a sempre podran optar al càrrec de degà/ana.  
La mateixa limitació és d'aplicació als/a les diputats/des de la Junta de Govern, que no podran presentar-se a la reelecció de forma consecutiva, llevat que opten als càrrecs de degà/ana, vicedegà/ana, secretari/ària i tresorer/a.  
Per a ser triat degà/ana i vicedegà/ana es requeriran 10 anys, com a mínim, d'exercici professional i col·legiació en l'ICAV.  
Per a ser triat secretari/ària, es requeriran, com a mínim, cinc anys d'exercici professional i col·legiació en l'ICAV.  
Per a la resta de diputats/des es requeriran, com a mínim, dos anys d'exercici professional i col·legiació en l'ICAV, excepte el càrrec de diputat/ada número 11, que podrà ser cobert per una persona col·legiada no exercent amb més de 20 anys d'exercici professional en l'ICAV.  
  
Article 90. Celebració  
L'elecció per a la renovació de la Junta de Govern tindrà lloc en els mesos de novembre i desembre de l'any que corresponga, mitjançant la convocatòria de la Junta General Extraordinària amb un únic punt d'ordre del dia, i la presa de possessió haurà de realitzar-se en el termini de 20 dies hàbils des de l'elecció el dia que a aquest efecte determine la Junta de Govern.  
Si qui ja forma part de la Junta pretén ser triat per a un altre càrrec d'aquesta, abans que transcórrega el termini per al qual va ser triat, cessarà prèviament en el que exercisca, i aqueix càrrec es proveirà per elecció en la mateixa Junta General per a la qual es convoquen eleccions, i exercirà el càrrec qui resulte elegit pel temps que li falte complir a l'anterior.  
Perquè la Junta de Govern puga convocar l'elecció junt amb els altres càrrecs del torn ordinari d'aqueix any, l'aspirant a l'elecció per a un altre càrrec, ja pertanyent a la Junta, haurà de comunicar el seu cessament a aquesta abans del dia 1 de setembre de l'any en què corresponga efectuar-se eleccions a fi de possibilitar el compliment dels terminis electorals.  
  
Article 92. Tramitació. Vot en delegacions  
I. Els tràmits que s'han de seguir fins a la celebració de l'acte electoral seran els següents:  
1. La convocatòria s'anunciarà en el tauler d'anuncis de la seu col·legial i el de les delegacions i en dos diaris d'entre els de major difusió a la província de València, amb 45 dies d'antelació com a mínim a la data celebració de l'elecció.  
2. Dins dels cinc dies següents a la data de la convocatòria, la Secretaria omplirà els següents particulars:  
a) S'inserirà al tauler d'anuncis la convocatòria electoral en la qual hauran de constar els punts següents:  
- Càrrecs que han de ser objecte d'elecció i requisits, tant d'antiguitat com de situació col·legial, exigits per a poder aspirar a cada un d'ells.  
- Dia i hora de celebració de la Junta i hora en què es tancaran les urnes per a començament de l'escrutini, segons allò que s'ha disposat sobre el particular en el present estatut.  
- Instruccions per a l'exercici del dret de vot per correu.  
b) Així mateix s'exposaran, als taulers d'anuncis assenyalats, les llistes separades de col·legiats exercents i no exercents amb dret de vot, cens que quedarà tancat en data els tres mesos anteriors al de la celebració de les eleccions.  
3. Les candidatures hauran de presentar-se en la Secretaria del Col·legi amb, almenys, trenta dies d'antelació a la data assenyalada per a l'acte electoral. Les dites candidatures podran ser conjuntes per a diversos càrrecs, o individuals per a càrrecs determinats, i hauran de ser subscrites exclusivament per les mateixes persones candidates. Cap persona col·legiada podrà optar a més d'un càrrec.  
II. Les persones col·legiades que vulguen formular una reclamació contra les llistes electorals hauran de realitzar-la dins del termini dels cinc dies següents a l'exposició d'aquestes. La Junta de Govern, en cas d'haver-hi reclamacions contra les llistes, resoldrà sobre aquestes dins dels tres dies següents a l'expiració del termini per a formular-les, i notificarà la resolució a cada reclamant dins dels dos dies següents.  
III. La Junta de Govern, l'endemà de la finalització del termini de presentació de candidatures proclamarà les candidatures de qui reunisca els requisits legals exigibles. Considerarà electe qui no tinga oponents. A continuació, ho publicarà en els taulers d'anuncis esmentats i ho comunicarà a totes les persones interessades, sense perjuí que puga remetre també comunicacions individuals a les persones col·legiades.  
IV. Tots els terminis assenyalats en aquest article i en el precedent, es computaran per dies naturals.  
V. La Junta de Govern acordarà la constitució de meses electorals en les seus de les delegacions del Col·legi. A aquest efecte determinarà amb caràcter previ a la convocatòria d'eleccions un mínim de tres delegacions en què es podrà exercir el dret de vot.  
VI. La celebració d'eleccions en les seus de les delegacions que acorde la Junta de Govern s'efectuarà en la forma prevista en l'article 94, amb les particularitats següents:  
a) La mesa electoral quedarà integrada per un/a diputat/da de la Junta de Govern, que la presidirà, amb l'ajuda del/de la delegat/da de l'ICAV en aqueixa demarcació electoral, qui exercirà la secretaria de la mesa, i un/a empleat/da de l'ICAV o una persona col·legiada degudament designats i acreditats a aquest efecte per la Junta de Govern.  
b) L'horari de votació de les delegacions habilitades a aquest efecte serà de, com a mínim, les 10.00 hores a les 13.00 hores, del dia assenyalat per a l'elecció. Després del tancament de les meses electorals es traslladaran les urnes corresponents a la seu central de l'ICAV, i s'entregaran al secretari de la Junta de Govern per a la seua custòdia fins al moment de l'escrutini general.  
  
Article 99. Convocatòria  
1. Les juntes generals hauran de convocar-se amb una antelació mínima de quinze dies, excepte els casos d'urgència en què, segons el parer de la Junta de Govern, haja de reduir-se el termini. La convocatòria s'inserirà en el tauler d'anuncis de la seu del Col·legi i en de les delegacions, amb assenyalament de l'ordre del dia.  
2. Sense perjuí de l'anterior, se citarà també les persones col·legiades per comunicació escrita en qualsevol de les adreces que consten en la base de dades col·legiales.  
3. En la Secretaria del Col·legi, durant les hores de despatx, estaran a disposició de les persones col·legiades els antecedents dels assumptes a deliberar en la junta convocada.  
  
Article 102. Primera Junta General  
1. Durant el primer trimestre de l'any se celebrarà la primera junta general ordinària de cada any, que necessàriament almenys tractarà del següent ordre del dia:  
a) Informe del/de la degà/ana de la seua gestió i de la Junta de Govern amb ressenya dels esdeveniments més importants que durant l'any hagen tingut lloc, en relació amb el Col·legi.  
b) Lectura, discussió i votació del compte general de despeses i ingressos de l'any anterior.  
c) Lectura, discussió i votació dels assumptes que es consignen en la convocatòria.  
d) Proposicions.  
e) Torn obert de paraula.  
2. 10 dies abans de la realització de la Junta General ordinària del primer trimestre, les persones col·legiades podran presentar les proposicions que desitgen sotmetre a la deliberació i acord del Col·legi, que seran necessàriament incloses per la Junta de Govern en la secció de l'ordre del dia denominada Proposicions, amb transcripció del text de la proposició i el nombre de peticionaris, si estan subscrites per un nombre no inferior al 5 % del total del cens.  
3. En cas que amb seixanta dies d'antelació a la celebració de la Junta es presente alguna proposició subscrita per més de 100 persones col·legiades de la Junta de Govern, la comunicarà per circular a la resta de persones col·legiades perquè, qui vulga, puga subscriure-la fins a trenta dies abans de la celebració de la Junta General.  
Si dins d'aqueix termini queda subscrita per un nombre no inferior al 5 % del total del cens, complint-se així allò que preceptua l'apartat anterior, s'inclourà necessàriament en l'ordre del dia, en la forma i com disposa l'apartat anterior.  
4. Independentment del que s'ha exposat abans, la Junta de Govern podrà incloure en la mateixa secció, qualsevol altra proposició que se li presente amb l'antelació suficient, siga quin siga el nombre de proponents, si prèviament acorda la Junta de Govern fer-la seua.  
5. Els comptes del Col·legi podran ser examinats en el període que vaja entre la convocatòria i 48 hores abans de l'assenyalada per a la celebració de la primera assemblea ordinària.  
  
Article 103. Segona Junta General  
La segona Junta General ordinària se celebrarà en l'últim trimestre de l'any, que necessàriament almenys tractarà el següent ordre del dia:  
  
a) Lectura i aprovació del pressupost format per la Junta de Govern per a l'exercici següent.  
b) Lectura, discussió i votació dels assumptes que es consignen en la convocatòria.  
c) Torn obert de paraula.  
  
Article 117 bis. De la Comissió Econòmica  
La Comissió Econòmica de l'ICAV té com a finalitat informar, controlar i cuidar del bon ús dels recursos del Col·legi. A aquest efecte, realitzaran una reunió al mes, en la qual revisaran el compliment del pressupost d'ingressos i despeses, amb accés a tota la documentació que a aquest efecte necessiten, i elevaran les seues propostes i recomanacions a la Junta de Govern pel que fa al compliment del pressupost.  
Igualment s'encarrega que la contractació del Col·legi es realitze subjecta als principis de llibertat d'accés a les licitacions, publicitat i transparència dels procediments, i no-discriminació i igualtat de tracte entre les candidatures, i d'assegurar, en connexió amb l'objectiu de control de la despesa, una eficient utilització dels fons destinats a la realització d'obres, l'adquisició de béns i la contractació de serveis mitjançant l'exigència de la definició prèvia de les necessitats a satisfer la salvaguarda de la lliure competència i la selecció de l'oferta més avantatjosa.  
A aquest efecte, la Junta de Govern realitzarà una proposta de contractació, i la Comissió Econòmica s'encarregarà de la redacció dels plecs de contractació i elevarà les conclusions a la Junta de Govern per a l'aprovació de la més avantatjosa.  
La Comissió Econòmica estarà composta per un màxim de cinc membres de la Junta de Govern, i la integraran el/la tresorer/a, que la presidirà, i quatre diputats/des, que designarà la Junta de Govern de l'ICAV.  
  
DISPOSICIONS TRANSITÒRIES  
  
Tercera  
Els càrrecs de bibliotecari/ària i diputat/da 12é seguiran vigents conforme a l'Estatut aprovat en 2003 fins que es produïsca el cessament dels seus actuals titulars per la fi del mandat per al qual van ser elegits, o per cessament dels titulars, siga quin siga el motiu d'aquest.  
  
Quarta  
Tenint en compte la reducció de càrrecs acordada en la reforma de 2015, el càrrec de diputat/da 3r vacant a la present data per dimissió del titular, no es proveirà fins que es produïsca l'elecció parcial de la Junta, a la qual correspon proveir el dit càrrec.»  
  
La present resolució és definitiva en via administrativa i contra aquesta es podrà interposar potestativament un recurs de reposició davant del mateix òrgan que ha dictat l'acte, en el termini d'un mes comptat des de l'endemà de la notificació, o bé un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptats des de l'endemà de la notificació. Tot això de conformitat amb el que estableixen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 10, 14, i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjuí que s'utilitze qualsevol altra via que es considere oportuna.  
  
València, 6 de setembre de 2016.- La directora general de Justícia: Maria Àngels Garcia Vidal.